През април 1940 г. „Емил Бертин“ действа като флагман на две флотилии лидери и разрушители в хода на Норвежката кампания. На крайцера държи своя флаг адмирал Дериен. Заедно с леките кораби „Емил Бертин“ прикрива конвоите с десант от френски алпийски стрелци. На 19 април 1940 г., намирайки се в Намсос, той е повреден от немски бомбардировачи Ju-88. След това крайцера се ремонтира в Брест до 21 май 1940 г. После, през май – юни 1940 г. той прави два рейса през Атлантическия океан, изнасяйки златния запас на Франция в Халифакс. Третия рейс не се състои поради капитулацията на Франция и „Емил Бертин“ се насочва за Фор дьо Франс с товар от 254 тона злато.